साहब दुकान दे दो, नहीं तो सूद सहित रकम वापस कर दो
तीन साल पहले जमा की थी रकम, अभी तक व्यापारियों को नहीं मिली दुकानें
भास्कर संवाददाता | आमला
नगर के साप्ताहिक बाजार में 20 दुकानें करीब 20 साल से बनकर तैयार हैं। करीब 17 साल तक तो नपा ने इन दुकानों की नीलामी ही नहीं करवाई। अब करीब 3 साल पहले इनमें से 10 दुकानों की नीलामी तो कर दी, लेकिन अभी तक संबंधित बोलीदारों को दुकान का कब्जा नहीं दिया। इस कारण ये बेरोजगार हर महीने नपा के अधिकारियों को आवेदन देकर दुकानें देने की गुजारिश कर रहे हैं। सालभर से आवेदनों के इस सिलसिले के बाद भी अधिकारियों ने दुकानें नहीं दीं। इस कारण अब बोलीदार सूद सहित रकम वापस करने की मांग कर रहे हैं।
10 दुकानों की माह मई 2014 में नपा ने जो नीलामी की प्रक्रिया करवाई उसमें बोलीदारों से 2 से 3 लाख रुपए तक की रकम भी जमा करवाई। इसके बाद संबंधितों के नाम रजिस्टर्ड एग्रीमेंट भी तत्कालीन सीएमओ अशोक शुक्ला और भूपेंद्र दीक्षित के हस्ते हुए, लेकिन आज तक इन बोलीदारों को दुकानों का कब्जा नहीं मिल पाया।
स्टोर रूम बनी दुकानें, मेंटनेंस पर बड़ा खर्च
बोलीदारों का कहना है नपा इतने साल में इन दुकानों के मेंटनेंस के नाम पर बड़ी रकम खर्च कर चुकी है। उस पर बोलीदारों की रकम भी अपने उपयोग में ले रही है। जबकि दुकानों में आए-दिन टूटफूट हो रही है। मौजूदा स्थिति में नपा इन दुकानों को अपने स्टोर रूम के काम में ले रही है।
10 बार दे चुके एक ही आवेदन, मिला सिर्फ आश्वासन
बोलीदार मनोज दीवाने, राजेश अमरोही, राकेश मिश्रा सहित अन्य ने बताया पिछले एक साल से नपा के चक्कर लगा रहे हैं, इसके तहत एक आवेदन बनाया गया है, जिसे लगातार हर महीने नपा के अधिकारियों को यह एक ही आवेदन बार-बार दे रहे हैं। नपा के अधिकारी हर बार भरोसा दे रहे हैं, लेकिन अभी तक दुकान का आधिपत्य नहीं दिया। इस कारण बोलीदारों की रकम जाम हो गई है।
ये हुई फिजूलखर्ची
नपा ने पिछले कार्यकाल में करीब 40 गुमठियां खरीदी थीं। ये गुमठियां नेहरू पार्क और उसके बाहर खराब हो चुकी हैं। हवा, पानी से खराब होने और टूट-फूट के कारण अधिकांश गुमठियां किसी काम की नहीं रह गई हैं। नपा को इससे आय तो दूर खरीदी पर किया खर्च भी फिजूलखर्ची में आ गया है। नागरिक जाहिद पटेल, नीरज कटारिया सहित अन्य का कहना है नपा को इन बातों पर भी ध्यान देना चाहिए।
दिए हैं निर्देश
संबंधित शाखा प्रभारी को औपचारिकताएं पूरी कर बोलीदारों को दुकान का नियमानुसार आधिपत्य सौंपने के लिए कहा जा रहा है। गुमठियां स्थापित करने राजस्व विभाग से जमीन मांगी गई है। लाजवंती नागले, अध्यक्ष, नपा
आमला. साप्ताहिक बाजार की दुकानें 20 साल बाद भी कब्जा नहीं मिलने के कारण बंद पड़ीं।
hin_Deva hin_Deva mar_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva